Document ID: 32007R1343

32007R1343
L 300/24
SLUŽBENI LIST EUROPSKE UNIJE
13.11.2007.
UREDBA VIJEĆA (EZ) br. 1343/2007
od 13. studenoga 2007.
o izmjeni Uredbe (EZ) br. 1543/2000 o uspostavi okvira Zajednice za prikupljanje i upravljanje podacima potrebnim za vođenje zajedničke ribarstvene politike
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 37.,
uzimajući u obzir prijedlog Komisije,
uzimajući u obzir mišljenje Europskog parlamenta (1),
budući da:
(1)
Uredbom Vijeća (EZ) br. 1543/2000 (2) predviđa se da prvi program Zajednice i prvo programsko razdoblje obuhvaćaju razdoblje od 2002. do 2006.
(2)
Uredbu (EZ) br. 1543/2000 treba zamijeniti novom uredbom kako bi se proveli novi pristupi upravljanju ribarstvom. Ti pristupi uključuju prijelaz s upravljanja na temelju ribljih stokova na upravljanje na temelju flote i područja, kao i pristup koji se temelji na ekosustavu. Dok se ne donese ta nova uredba, treba utvrditi drugo programsko razdoblje koje će obuhvaćati godine od 2007. do 2008. kako bi se osiguralo dosljedno i usklađeno programiranje na razini Zajednice i na nacionalnoj razini.
(3)
Uredbu (EZ) br. 1543/2000 trebalo bi stoga na odgovarajući način izmijeniti,
DONIJELO JE OVU UREDBU:
Članak 1.
Uredba (EZ) br. 1543/2000 mijenja se kako slijedi:
1.
Članak 5. stavak 1. zamjenjuje se sljedećim:
„1. U skladu s postupkom predviđenim člankom 9. stavkom 2. Komisija utvrđuje, u skladu s okvirom utvrđenim u Prilogu I., minimalni program Zajednice koji obuhvaća podatke bezuvjetno potrebne za znanstvene ocjene, te prošireni program Zajednice koji, osim podataka iz minimalnog programa, obuhvaća i podatke za koje se vjeruje da će znatno poboljšati znanstvene ocjene. Prvi program Zajednice obuhvaća godine 2002. do uključivo 2006., a drugi program Zajednice obuhvaća godine 2007. i 2008.”;
2.
Članak 6. stavak 1. zamjenjuje se sljedećim:
„1. Svaka država članica sastavlja nacionalni program prikupljanja podataka i njihovog upravljanja. Prvo programsko razdoblje obuhvaća godine 2002. do uključivo 2006. Drugo programsko razdoblje obuhvaća godine 2007. i 2008. Program opisuje prikupljanje podrobnih podataka i njihovu obradu potrebnu za dobivanje zbirnih podataka u skladu s načelima utvrđenima u članku 3. U njemu se mora navesti njegova povezanost s programima Zajednice sastavljenim sukladno članku 5.”
Članak 2.
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 13. studenoga 2007.

Labels: 12
6